Ek is die 3e van 5 kinders (3 seuns en 2 dogters) van Kobus en Mary. My pa is 'n emeritus-predikant van die NG Kerk, die laaste 13 jaar voor sy emeritering Sendingsekretaris van die Wes-Kaapse sinode. In daardie jare het die predikante nog beroepe gekry; dus het ek as kind baie getrek. Ek is op 23 November 1957 in Bedford in die Oos-Kaap gebore, het in die Strand begin skoolgaan, en daarna het ons verhuis na Rietvlei, 'n Transkeise sendingstasie naby Kokstad. Toe het ons na George getrek, waar ek in die Hoërskool Outeniqua gematrikuleer het in 1975 (Dux leerling).
Ek het na my studies vir 2 jaar in die SAW as dienspligkapelaan gewerk, eers by die Kaapse Korps in Faure en daarna in De Brug buite Bloemfontein.
Ek is in 1978 getroud met Elmien (gebore Van der Merwe), 'n musiekonderwyseres en orrelis. Sy kom van die Koue Bokkeveld en is 'n broerskind van Boerneef. Ons het drie dogters: Matildie (20), Maryke (15) en Elmientjie (12). Hulle aard gelukkig na hulle ma en is al drie hoogs begaafd en musikaal.
As ek myself moet beskryf, sou ek sê ek is 'n gesinsmens. Ek hou nie daarvan om weg van die huis en my mense te wees nie. Ek het 'n passie vir die Bybel, en ek skryf veral om mense te help om die Bybel beter kan verstaan.
My skryfwerk het begin nadat ek 'n boek van Adriaan Snyman, Die Arkbouer, gelees het. Ek het besef dat ek met my teologiese opleiding 'n groot voorsprong het as dit by die skryf van Bybelse romans kom. My eerste poging was 'n roman oor Abraham se lewe, getiteld Die Vreemdeling. Ek het dit in 1993 voltooi, maar nadat dit deur twee uitgewers afgekeur is, het ek die manuskrip op die rak gebêre en iets anders probeer.
Só is Die Bybelkoerant gebore, 'n Bybelse dagboek waarin ek die Bybelse geskiedenis in koerantvorm oorgeskryf het. Dit is deur Human & Rousseau aanvaar en in April 1996 uitgegee. Daarna het 'n opvolg verskyn, Die Tweede Bybelkoerant (1997). Die Bybelkoerant is intussen in Engels vertaal met die titel The Bible Herald (1998).
Intussen het ek Die Vreemdeling ingeskryf vir CUM en Afrikaans Stereo se skrywerskompetisie (slegs ongepubliseerde manuskripte is vir dié kompetisie oorweeg). Die manuskrip het die eerste prys in die kategorie 'Beste Debuutwerk' verower, en is in Maart 1996 gepubliseer deur CUM, net 'n paar weke voordat Die Bybelkoerant verskyn het.
Voor ons gaan slaap (Human & Rousseau, 1998) - 'n saamlees-praat-beplan-bidboek vir egpare, wat ek en my vrou Elmien saam geskryf het
Die hemelbodes (CUM, 1999) - 'n roman oor die engele van skepping tot wederkoms. (Hierdie boek het in 2000 die CBSA Beste Publikasie Toekenning in die kategorie Fiksie gewen.)
Die Goewerneur (CUM, 2001) - 'n roman oor die lewe van Nehemia. (Hierdie boek het in 2002 by die CBSA in die kategorie Fiksie die derde plek verower.)
Deur alles is God aan die werk (Bybelkor, 2001) - 'n Bybelstudiegids vir groepe oor die lewe van Dawid
Ontdek God se plan vir jou lewe (CUM, 2002) - 'n Bybelstudiegids vir groepe oor vrouekarakters in die Bybel